Նախագահ Սարգսեանի յայտարարութիւնները ցոյց կու տան, որ Հայաստանի ղեկավարները չեն ընդունիր իրենց սխալ մօտեցումը հայ-թրքական հարցերուն գծով: Ճիշդ չէ, որ Հայաստան ոչինչ կը կորսնցնէ: Թուրքիա հմտօրէն օգտագործեց արձանագրութիւնները՝ ապահովելու համար այն, որ օտարերկրեայ պետութիւնները չեն միջամտեր Հայոց Ցեղասպանութեան հարցին: Իրականութեան մէջ, նախագահ Օպամա եւս շահարկեց արձանագրութիւնները՝ խուսափելով Հայոց Ցեղասպանութիւն եզրոյթը օգտագործելէ իր՝ 2009 թուականի Ապրիլ 24եան յայտարարութեան մէջ եւ յաջորդ եօթը տարիներու ընթացքին: